CELEX: C2005/271/23
Language: el
Date: 2005-10-29 00:00:00
Title: Υπόθεση C-284/05: Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 15 Ιουλίου 2005

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/13
            
         Προσφυγή της Επιτροπής των Ευρωπαϊκών Κοινοτήτων κατά της Δημοκρατίας της Φινλανδίας που ασκήθηκε στις 15 Ιουλίου 2005
   (Υπόθεση C-284/05)
   (2005/C 271/23)
   Γλώσσα της διαδικασίας: η φινλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους G. Wilms και P. Aalto, με τόπο επιδόσεων στο Λουξεμβούργο, άσκησε στις 15 Ιουλίου 2005 προσφυγή ενώπιον του Δικαστηρίου των Ευρωπαϊκών Κοινοτήτων κατά της Φινλανδικής Δημοκρατίας.
   Η Επιτροπή ζητεί από το Δικαστήριο:
   
               1.
            
            
               να διαπιστώσει ότι η Δημοκρατία της Φινλανδίας, αρνούμενη να υπολογίσει και να καταβάλει ίδιους πόρους που δεν είχαν βεβαιωθεί και τεθεί στη διάθεση της Επιτροπής, κατά παράβαση του άρθρου 26 ΕΚ και του άρθρου 20 του τελωνειακού κώδικα και επομένως του κοινοτικού δασμολογίου, σε συνδυασμό με την απηλλαγμένη δασμών εισαγωγή αμυντικού εξοπλισμού κατά τα έτη 1998 έως 2002, και αρνούμενη να καταβάλει τόκους υπερημερίας εφόσον δεν έθεσε στη διάθεση της Επιτροπής ίδιους πόρους, παρέβη τις υποχρεώσεις που υπέχει από τα άρθρα 2, 9, 10 και 11 του κανονισμού (EΟΚ, Eυρατόμ) 1552/89 (1) και του κανονισμού (EΚ, Eυρατόμ) 1150/2000, (2) και
            
         
               2.
            
            
               να καταδικάσει τη Δημοκρατία της Φινλανδίας στα δικαστικά έξοδα.
            
         Ισχυρισμοί και κύρια επιχειρήματα
   Οι ίδιοι πόροι της Κοινότητας συνίστανται, μεταξύ άλλων, στις πληρωμές που προκύπτουν από το κοινό δασμολόγιο και άλλους τελωνειακούς δασμούς. Τα κράτη μέλη πρέπει να βεβαιώνουν το ποσόν των δασμών μόλις διαθέτουν τα απαραίτητα πληροφοριακά στοιχεία και να πιστώνουν τα κεφάλαια αυτά στον λογαριασμό ιδίων πόρων της Κοινότητας εντός τασσομένης προθεσμίας. Τα κράτη μέλη πρέπει να καταβάλουν τόκους υπερημερίας επί των ποσών αυτών σε περίπτωση καθυστερήσεως κατά την πίστωση των πόρων, σύμφωνα με την κοινοτική νομοθεσία. Το άρθρο 296 ΕΚ αφορά αυστηρώς περιορισμένες εξαιρετικές καταστάσεις και, λόγω της περιορισμού αυτού, οι εν λόγω εξαιρέσεις δεν πρέπει να ερμηνεύονται διασταλτικώς. Ένα κράτος μέλος που προτίθεται να επικαλεστεί τις εξαιρέσεις αυτές πρέπει, για να δικαιολογήσει την μη πλήρωση των υποχρεώσεών του, να αποδείξει ότι η δραστηριότητά του δεν υπερβαίνει τα όρια των προαναφερθεισών καταστάσεων. Ο κανονισμός (EΚ) 150/2003 (3), σχετικά με την αναστολή δασμών επί αμυντικού εξοπλισμού, τυγχάνει εφαρμογής από της ενάρξεως ισχύος του και δεν μπορεί να εφαρμοσθεί αναδρομικώς πριν από την έναρξη ισχύος του.
   Η Φινλανδία αντικρούει πλήρως την υποχρέωση παροχής πληροφοριών, την υποχρέωση καταβολής των ιδίων πόρων και την υποχρέωση καταβολής τόκων υπερημερίας.
   
      (1)  Κανονισμός (ΕΟΚ, Ευρατόμ) 1552/89 του Συμβουλίου της 29ης Μαΐου 1989 για την εφαρμογή της απόφασης 88/376/ΕΟΚ, Ευρατόμ για το σύστημα των ιδίων πόρων των Κοινοτήτων (ΕΕ L 155, σ.1).
   
      (2)  Κανονισμός (ΕΚ, Ευρατόμ) 1150/2000 του Συμβουλίου, της 22ας Μαΐου 2000, για την εφαρμογή της απόφασης 94/728/ΕΚ, Ευρατόμ για το σύστημα των ιδίων πόρων των Κοινοτήτων (ΕΕ L 130, σ.1).
   
      (3)  Κανονισμός (ΕΚ) 150/2003 του Συμβουλίου, της 21ης Ιανουαρίου 2003, σχετικά με την αναστολή δασμών που επιβάλλονται στις εισαγωγές ορισμένων όπλων και στρατιωτικού εξοπλισμού (ΕΕ L 25, σ. 1).